En ung kvinde er tidligt lørdag morgen omkommet i et voldsomt trafikuheld på E45 få kilometer syd for afkørslen Hobro S. Det oplyser Nordjylland Politi. - Vi får anmeldelsen klokken 06.13, fordi en kvinde står i nødsporet og prajer en bilist om hjælp, fortæller vagtchef ved Nordjyllands Politi Mogens Hougesen. Bilen kørte i nordgående retning på E45, da den af endnu ukendte årsager kører ind i autoværnet, og herefter fortsætter den udover autoværnet. Bilen rammer en skrænt og triller ned på en vej, der kører under motorvejen. Ombord i bilen var fire yngre kvinder. Én er omkommet, mens en anden er bragt til Skejby Sygehus med alvorlige skader. De to andre kvinder i bilen er lettere tilskadekomne og bragt til sygehuset i Randers. Nordjyllands Politi oplyser, at det er de to bagsædepassagerer, der er henholdsvis omkommet og alvorligt kvæstet. Det ene spor på E45 var kortvarigt spærret i forbindelse med ulykken, men begge spor er igen åbne for trafik. De pårørende er underrettet.

Opsummering:
En ulykke på E45 tidligt lørdag morgen har kostet en ung kvinde livet.